คลังชี้ธปท.จับตากรีซ คุมตลาดเงินผันผวน
กรีซเบี้ยวหนี้กระทบไทยทางอ้อม รมว.คลังสั่ง ธปท.เกาะติดค่าเงิน ดอกเบี้ย หุ้น
2 ก.ค. 2558

กรีซเบี้ยวหนี้กระทบไทยทางอ้อม รมว.คลังสั่ง ธปท.เกาะติดค่าเงิน ดอกเบี้ย หุ้น
นายสมหมาย ภาษี รมว.คลัง เปิดเผยว่า กรณีกรีซผิดนัดชำระหนี้มีผลกระทบทางอ้อมต่อเศรษฐกิจไทย ไม่มีผลกระทบโดยตรงและได้ให้ธนาคารแห่งประเทศไทย (ธปท.) ติดตามผลกระทบของกรีซที่มีต่อไทยอย่างใกล้ชิด ทั้งอัตราแลกเปลี่ยน อัตราดอกเบี้ยในตลาด และความผันผวนในตลาดหุ้น
ทั้งนี้ ผลกระทบของกรีซน่าเป็นห่วงน้อยกว่าไทยครั้งเกิดวิกฤตต้มย้ำกุ้งปี 2540 จนประเทศในภูมิภาคมีปัญหาไปด้วย ทั้งอินโดนีเซีย เกาหลีใต้ และมาเลเซีย แต่กรีซไม่ส่งผลกระทบวงกว้าง เพราะหนี้ของกรีซที่มี 180% ของจีดีพี ในจำนวนนี้ 76% เป็นหนี้ของสถาบัน คือ ธนาคารกลางยุโรป หนี้อียู และหนี้ของกองทุนการเงินระหว่างประเทศ (ไอเอ็มเอฟ) ถึงกรีซผิดนัดชำระหนี้ สถาบันเหล่านี้ก็ไม่ล้ม
สำหรับเงินเฟ้อทั่วไปของไทยที่ติดลบเป็นเดือนที่ 6 นั้นไม่ใช่เงินฝืด แต่เพราะคนจับจ่ายใช้สอยน้อยและจากรายได้น้อยซึ่งเป็นมานานแล้ว รัฐบาลก็ได้ออกมาตรการกระตุ้นมาต่อเนื่อง